食菜羮示何道士
作者：釋德洪
朝代：宋

paragraphs: 窮冬海道絕，瘴雨晴墟里。
何以知歲豐，未卯炊煙起。
先生清夢回，科髻方隱几。
獠奴拾墮薪，發爨羮藷米。
飽霜闊葉菘，近水繁花薺。
都盧深注湯，米爛菜自美。
椎門醉道士，一笑欲染指。
誡勿加酸鹹，云恐壞至味。
分嘗果超絕，玉糝那可比。
鮮肥增惡欲，腥膻耗道氣。
畢生啜此羮，自可老儋耳。
錄以寄徐聞，阿同應笑喜。